**Радни материјал**

На основу чл. 40. Статута Коморе, Управни одбор Коморе, на седници одржаној 22.09.2016. године, покреће Иницијативу за:

**Измене и допуне Статута Коморе здравствених установа Србије**

Члан 1.

У **члану 2**. Статута додаје се нови став 6. који гласи: “Назив Коморе на енглеском језику: Serbian Chamber of Healthcare Institutions.”

Члан 2.

У **члану 8.** тачка 3, број “3” замењује се бројем “12”.

Члан 3.

У **члану 9**, иза алинеје 3. додају се алинеја 4, која гласи: “Директор Коморе” и алинеја 5, која гласи: “Заменик директора Коморе”.

Постојећа алинеја 4. се брише.

Члан 4.

У **члану 10.** бришу се слова а),б) и в).

Члан 5.

У **члану 12**. став 3. бришу се речи: “представља Комору”.

Члан 6.

У **члану 13.** став 5, испред речи: “једанпут”, додаје се реч: “најмање”.

Члан 7.

У **члану 16**. тачка 5. речи: “секретара Коморе”, замењују се речима “директора Коморе”,

Иза тачке 5. додају се нове три тачке које гласе:

* “бира и именује заменика директора Коморе”,
* “разрешава директора Коморе пре истека мандата”.
* “разрешава заменика директора Коморе пре истека мандата”.

Постојећа тачка 6. се брише.

Иза тачке 10, додаје се нова тачка, која гласи: “одређује висину накнада за рад директора и заменика директора Коморе”.

Члан 8.

У **члану 17**. став 1, алинеја 5, мења се и гласи: “рад директора, заменика директора и помоћника директора Коморе”.

Члан 9.

У **поднаслову бр. 4, изнад члана 19**, речи: “Секретар Коморе” замењују се речима: “Директор и заменик директора Коморе”.

**Члан 19.** мења се и гласи:

Директор Коморе:

* представља Комору,
* одговоран је за законитост рада Коморе,
* заступа Комору у имовинским и другим правним пословима,
* предлаже Финансијски план Коморе Управном одбору Коморе,
* подноси годишњи финансијски извештај о пословању Коморе Управном одбору Коморе,
* на основу Плана набавке основних средстава, доноси одлуку о набавци основних средстава Коморе и одговоран је Управном одбору Коморе за спровођење Плана набавке основних средстава Коморе,
* доноси Правилник о систематизацији и унутрашњој организацији Стручне службе Коморе, а на предлог помоћника директора Коморе,
* по питањима материјалног и радно-правног статуса радника у Стручној служби Коморе остварује сарадњу са Синдикатом Стручне службе, сагласно Општем колективном уговору и закључује колективни уговор у складу са законом,
* врши и друге послове утврђене законом, Статутом и општим актима Коморе.

Заменик директора Коморе:

* замењује директора Коморе у случају његове одсутности или спречености,
* координира рад комисија Управног одбора Коморе,
* пре изношења предлога комисија на Управни одбор и Скупштину Коморе извештава директора Коморе о предлозима,
* саставља у сарадњи са Комисијом за правна и економско-финансијска питања, на основу анализе коју начини Стручна служба Коморе, шестомесечни и годишњи извештај о финансијском пословању здравствених установа и о томе извештава директора и Управни одбор Коморе,
* врши и друге послове по овлашћењу и налогу директора Коморе.

У вршењу послова из свог делокуга, директор Коморе самостално доноси одлуке и одговоран је за свој рад Управном одбору и Скупштини Коморе.

Поједина овлашћења из свог делокруга, директор Коморе може пренети на заменика директора, помоћника директора и запослене у Стручној служби Коморе.

Заменик директора Коморе је одговоран за свој рад директору Коморе, Управном одбору и Скупштини Коморе.

Директор и заменик директора Коморе послове из свог делокруга могу обављати ван радног односа у Комори, у складу са уговором о међусобним правима, обавезама и одговорностима који закључују са Управним одбором Коморе.

 Члан 10.

**Члан 20.** се брише.

Члан 11.

**Члан 21.** мења се и гласи:

Директор и заменик директора Коморе бирају се путем јавног конкурса.

Директора и заменика директора Коморе бира Управни одбор на предлог Конкурсне комисије на мандатни период од 4 године, са могућношћу поновног избора.

Конкурсну комисију за избор директора и заменика директора Коморе, коју чине председник и 4 члана, именује Управни одбор.

Члан 12.

После члана 21. додаје се **нови члан 21а**, који гласи:

За директора Коморе може бити изабран кандидат, који поред законом прописаних услова, испуњава и следеће посебне услове:

да има високу стручну спрему здравствене, економске или правне струке, искуство руковођења државном здравственом установом од најмање пет година и најмање три године ангажмана у органима Коморе, односно у Стручној служби Коморе.

За заменика директора Коморе може бити изабран кандидат, који поред законом прописаних услова, испуњава и следеће посебне услове:

да има високу стручну спрему здравствене, економске или правне струке и искуство руковођења у државној здравственој установи од најмање пет година и најмање годину дана ангажмана у органима Коморе, односно у Стручној служби Коморе.

Директор и заменик директора Коморе не могу бити лица изабрана, постављена или именована на функцију руковођења у државним органима, органима територијалне аутономије или локалне самоуправе, органима руковођења или пословања Српског лекарског друштва, органима других удружења здравствених установа и других удружења здравствених радника.

Члан 13.

 У **члановима 22. и 23.** реч “секретар” замењује се речима “директор и заменик директора”, у одговарајућем падежу.

Члан 14.

У **члану 24**. речи: “секретар” одн. “помоћник секретара’ замењују се речима: “директор” одн. “помоћник директора”, у одговарајућем падежу.

Члан 15.

У **члану 25.** реч: “секретар” замењује се речима: “директор Коморе и заменик директора Коморе”.

Члан 16.

У **члану 26.** реч: “секретар” замењује се речима: “помоћник директора”, а речи: “за време трајања мандата” се бришу.

Члан 17.

У **члану 30.** алинеји 2, иза речи: “елабората” бришу се речи: “и сл.” и додају речи: “учешћа у домаћим и међународним пројектима из области здравства и сл.”

Члан 18.

У **члану 35.** реч: “секретар” замењује се речју: “директор Коморе”.

Члан 19.

У **члану 40.** иза тачке 2. додаје се нова тачка 3, која гласи: “Директор Коморе”.

Постојеће тачке 3. и 4. постају тачке 4. и 5.

 ПРЕДСЕДНИК

 УПРАВНОГ ОДБОРА

 Проф. др Георгиос Константинидис

**- ОБРАЗЛОЖЕЊЕ -**

Комора здравствених установа Србије је, као једна од најстаријих комора у систему здравствене заштите Републике Србије, свакако један од стубова система здравствене заштите.

Она је уједно дуго била једини вид организованог удруживања здравствених установа са циљем побољшања функционалности система здравствене заштите.

Основни акти Коморе, међутим, укључујући и Статут су практично без измена тј. са минималним козметичким изменама на снази већ више деценија. Виталност и дуготрајност Коморе сведоче о добрим основним актима, али развитак и промене у читавом друштва налажу измене неких термина и надлежности, посебно у органима руковођења.

Осавремењавање и измене система здравствене заштите у Републици Србији, дакле, али и нови видови организовања субјеката здравствене заштите, али и укључивање у међународне токове, пре свега са земљама Европске уније, налажу између осталог измене Статута.

Ове измене поред неких формалних (назив на енглеском језику) подразумевају пре свега измене неопходне за бољу ефикасност у руковођењу Комором, јасно подељеним функцијама и непреклапању у појединим надлежностима.

Поред тога потребе за изменама се огледају и у потреби за већом самосталности и препознатљивости те ефикаснијем представљању Коморе у комуникацији са другим субјектима и сличним организацијама у систему здравствене заштите.